JAVNI POZIV PROMOTORJEM

**PRIPRAVA PROJEKTA:**

REŠITEV ZA ZAGOTOVITEV ALTERNATIVNIH PROIZVODNIH VIROV ZA PROIZVODNJO TOPLOTE IZ OVE PRI PREOBRAZBI SISTEMA DALJINSKEGA OGREVANJA V ŠALEŠKI DOLINI

Maj 2025

Kazalo vsebine

[JAVNI POZIV PROMOTORJEM 1](#_Toc198542595)

[1 Povabilo k oddaji vloge 3](#_Toc198542596)

[2 Namen Projekta 3](#_Toc198542597)

[2.1 Splošen okvir 3](#_Toc198542598)

[2.2 Vloga KPV 5](#_Toc198542599)

[2.3 Cilji Projekta 6](#_Toc198542600)

[3 Navodila promotorjem 8](#_Toc198542601)

[3.1 Informacije o javnem partnerju 8](#_Toc198542602)

[3.2 Splošne informacije o javnem pozivu 8](#_Toc198542603)

[3.3 Vprašanja o javnem pozivu 9](#_Toc198542604)

[4 Usmeritve za pripravo Projekta 9](#_Toc198542605)

[4.1 Tehnična izhodišča 10](#_Toc198542606)

[4.1.1 OBSTOJEČ SISTEM DO 10](#_Toc198542607)

[4.1.2 PROGNOZE OBRATOVANJA SISTEMA DO (DO LETA 2032) 11](#_Toc198542608)

[4.1.3 OBSTOJEČI PREDVIDENI PROJEKTI UMEŠČANJA PROIZVODNIH VIROV ENERGIJE 14](#_Toc198542609)

[4.2 Lokacije 17](#_Toc198542610)

[4.2.1 OGREVNE VEJE 17](#_Toc198542611)

[4.2.2 OGREVNA VEJA 1: VELENJE 18](#_Toc198542612)

[4.2.3 OGREVNA VEJA 2: ŠOŠTANJ 19](#_Toc198542613)

[4.2.4 OBMOČJE TERMOELEKTRARNE ŠOŠTANJ 20](#_Toc198542614)

[5 Zasnova Projekta 21](#_Toc198542615)

[5.1 Vsebina in oblika Projekta 21](#_Toc198542616)

[5.2 Oddaja, sprememba, umik ter javno odpiranje 23](#_Toc198542617)

[5.3 Izvedba predstavitvenih sestankov 23](#_Toc198542618)

[5.4 Pravice promotorjev 23](#_Toc198542619)

[5.5 Nadaljevanje postopka 23](#_Toc198542620)

[6 Ovojnica 24](#_Toc198542621)

# Povabilo k oddaji vloge

Komunalno podjetje Velenje d. o. o. (v nadaljevanju: KPV) v okviru prizadevanj za zeleno preobrazbo sistema daljinskega ogrevanja v Šaleški dolini in 1. odstavka 22. člena Zakona o prehodnem financiranju pospešenega in pravičnega izstopa iz premoga (v nadaljevanju: ZPFPPIP) objavlja javni poziv promotorjem k oddaji vlog za pripravo rešitev za vzpostavitev novih enot za proizvodnjo toplote iz OVE pri Preobrazbi sistema daljinskega ogrevanja v Šaleški dolini (v nadaljevanju: Projekt alternativnih proizvodnih virov).

Projekt obravnava idejno zasnovo tehničnih rešitev, določitev ekonomskih parametrov ter razvoj ustreznih poslovnih modelov za implementacijo nadomestnih proizvodnih virov toplote (v nadaljevanju: Proizvodni viri), ki temeljijo na obnovljivih virih energije in/ali drugih alternativnih virih z nizkim ogljičnim odtisom, kot posledica opuščanje premoga v skladu z državno strategijo za izstop iz premoga in pravičnemu prehodu Savinjsko-Šaleške (SAŠA) in Zasavske regije.

# Namen Projekta

## Splošen okvir

Zagotavljanje stabilne in trajnostne oskrbe s toploto – daljinsko ogrevanje (DO) Šaleške doline, sta bistvena stebra pravičnega prehoda v brezogljično družbo.

Ključni regulatorni okvirji in smernice na tem področju so sledeče:

|  |  |  |
| --- | --- | --- |
| Dokument / zakon | Ključne vsebine in cilji | Povezava s Projektom |
| Evropski zeleni dogovor | Podnebna nevtralnost do 2050; -55 % emisij do 2030; razogljičenje energetike; krepitev OVE. | Okvir za prehod na OVE in zmanjševanje emisij v sistemih DO. |
| Načrt za okrevanje in odpornost RS (NOO) | Finančna podpora za zeleni prehod; naložbe in reforme za OVE; spodbujanje geotermalne, hidro in sončne energije. | Možnost pridobivanja sredstev za investicije v nizkoogljične toplotne vire. |
| Nacionalna strategija za izstop iz premoga in prestrukturiranje premogovnih regij v skladu z načeli pravičnega prehoda | Prenehanje rabe premoga za proizvodnjo električne energije v Sloveniji najkasneje do leta 2033, s poudarkom na pravičnem prehodu SAŠA in Zasavske regije. | Vključuje zapiranje Premogovnika Velenje, gospodarsko in družbeno prestrukturiranje regij, zmanjšanje emisij toplogrednih plinov ter financiranje prek EU Sklada za pravični prehod (248,38 mio EUR za 2021–2027). |
| Območni načrt za pravični prehod prestrukturiranja za SAŠA regije | Operacionalizacija strategije z ukrepi za gospodarsko diverzifikacijo, ustvarjanje delovnih mest, energetski prehod (OVE) in okoljsko sanacijo. |  |
| Akcijski načrt preobrazbe DO Šaleške doline 2022–2030 | Prehod na 100 % lastne OVE vire do 2030 (2033); nemotena oskrba iz TEŠ v prehodnem obdobju. | Ključen strateški dokument za lokalni kontekst projekta. |
| Zakon o prehodnem financiranju pospešenega in pravičnega izstopa iz premoga (ZPFPPIP) | Ureja pogoje in financiranje oskrbe s toploto v času izstopa iz premoga; služnost/stavbna pravica za nove vire. | Pravna osnova za umeščanje alternativnih virov toplote in infrastrukture. |
| Energetski zakon (EZ-1) | Sistemska ureditev energetike; podpora OVE; varna, trajnostna in zanesljiva oskrba z energijo; podnebni cilji. | Pravna podlaga za uvajanje naprednih in trajnostnih energetskih rešitev. |
| NEPN (Celoviti energetski in podnebni načrt RS) | Nacionalni cilji in ukrepi za obdobje 2021–2030; zmanjševanje emisij, raba OVE, energetska učinkovitost. | Podpira prehod sistemov DO na nizkoogljične vire toplote. |
| Zakon o spodbujanju rabe obnovljivih virov energije (ZSROVE) | ZSROVE spodbuja uporabo OVE v sistemih DO, kot so biomasa, geotermalna energija in sončna energija. | Razogljičenje DO z ukrepi (finančne spodbude, podpora za vgradnjo OVE, povečanje deleža OVE v energetski mešanici). Določa pogoje za priznavanje sistemov DO kot učinkovitih, če izpolnjujejo zahteve glede deleža OVE ali visoke energetske učinkovitosti. |
| Zakon o učinkoviti rabi energije (ZURE) | ZURE se osredotoča na energetsko učinkovitost sistemov DO. Določa, da morajo biti sistemi DO zasnovani in upravljani tako, da zmanjšujejo izgube energije in povečujejo izkoristek. | Spodbuja uporabo soproizvodnje toplote in elektrike (SPTE) ter drugih tehnologij z visoko učinkovitostjo. Prav tako zahteva redno spremljanje in optimizacijo delovanja sistemov DO ter uvajanje ukrepov za energetsko varčevanje. |
|  |  |  |

Akcijski načrt preobrazbe sistema daljinskega ogrevanja Komunalnega podjetja Velenje vključuje tri faze:

* **Prva faza (do 2029):** Obnova izolacij in distribucijskega omrežja, posodobitev toplotnih podpostaj.
* **Druga faza (do 2033):** Vzpostavitev novih enot za proizvodnjo toplote. Fokus je na fazni implementaciji OVE in povečanju deleža zelenih virov.
* **Tretja faza (do 2033):** Zaključek energetske sanacije stavb za prehod na nižji temperaturni režim in popolna preobrazba sistema na razpršene zelene vire. Cilj je ogljično nevtralen, ekonomsko vzdržen sistem DO z minimalnimi izgubami.

## Vloga KPV

Upravljanje in nadzor nad delovanjem sistema daljinskega ogrevanja (DO) v Šaleški dolini je na podlagi Sistemskih obratovalnih navodil za distribucijski sistem toplote za geografsko območje Mestne občine Velenje in Občine Šoštanj (UL RS, št. 88/16) v pristojnosti KPV.

Ključne naloge KPV vključujejo:

* Zagotavljanje varnega, zanesljivega in učinkovitega delovanja sistema DO ter nemotene oskrbe vseh odjemalcev toplote, s katerimi ima KPV sklenjene pogodbe. KPV z energijo oskrbuje več kot 40.000 prebivalcev Velenja in Šoštanja ter vse industrijske odjemalce v Šaleški dolini.
* Uresničevanje ciljev energetske učinkovitosti, skladno z določili Energetskega zakona (EZ-1), vključno z zmanjševanjem izgub v omrežju in spodbujanjem učinkovite rabe energije.
* Vzdrževanje, upravljanje in razvoj distribucijskega omrežja DO, vključno z obnovo obstoječe infrastrukture, uvajanjem naprednih tehnologij ter prilagoditvami omrežja za priključevanje novih proizvodnih virov toplote iz obnovljivih virov energije (OVE) in drugih nizkoogljičnih virov.
* Zagotavljanje skladnosti z določbami Zakona o oskrbi s toploto iz distribucijskih sistemov (ZOTDS), ki opredeljuje temeljna pravila za distribucijo toplote, pogoje za priključitev, razmerja med izvajalci in odjemalci toplote ter osnovne obveznosti distributerja.
* Izvajanje nalog izvajalca gospodarske javne službe distribucije toplote, kot jih določa ZOTDS:
  + zagotavljanje priključevanja novih odjemalcev pod enakimi pogoji,
  + skrb za merilno in regulacijsko opremo,
  + zagotavljanje primerne kakovosti storitev in ustrezne informiranosti odjemalcev.
* Izvajanje pravilnega in preglednega obračuna stroškov toplote, v skladu z Aktom o metodologiji za oblikovanje cene toplote za daljinsko ogrevanje (UL RS, št. 2/17 in 44/22-ZOTDS) in Sistemskimi obratovalnimi navodili za distribucijski sistem toplote za geografsko območje Mestne občine Velenje in Občine Šoštanj (UL RS, št. 88/16). To med drugim vključuje:
  + določanje tarifnih postavk glede na stroške dobave in distribucije,
  + preglednost stroškov za končne uporabnike,
  + upoštevanje dejanske porabe, razmerij med fiksnim in variabilnim delom ter zakonitosti pri delitvi stroškov.
* Spremljanje in analiziranje parametrov delovanja sistema, vključno z merjenjem učinkovitosti, spremljanjem emisij, optimizacijo obratovanja in usklajevanjem s podnebnimi cilji.
* Sodelovanje z lokalnimi skupnostmi in državnimi institucijami, obveščanje uporabnikov ter vključevanje javnosti v procese energetske preobrazbe, skladno z načeli transparentnosti in odgovornosti.

## Cilji Projekta

V načrtovanju prenehanja delovanja proizvodnega premogovnega bloka 6 Termoelektrarne Šoštanj (TEŠ) najkasneje do leta 2033, je potrebno zagotoviti dolgoročno zanesljivo, varno, energetsko učinkovito in okoljsko trajnostno oskrbo s toploto za območje Šaleške doline. Proizvodni blok 5 v TEŠ bo trajno zaustavljen po izvedbi C inšpekcije v letu 2026, z letom 2025 pa je prešel v hladno rezervo. Plinski enoti PE51 in PE52 v TEŠ bosta služili kot rezervi.

Za izpolnitev teh obveznosti bo KPV v prihodnjem obdobju izbral novega ponudnika toplote, ki bo zgradil oziroma zagotovil ustrezne Proizvodne vire toplote, ter prevzel odgovornost za proizvodnjo toplote v potrebnih količinah oz. sklenil drugo pogodbeno partnerstvo za zagotovitev potrebne količine toplote.

Zaradi kompleksnosti prehoda z enega osrednjega vira toplote na razpršene, nič- ali nizkoogljične vire, KPV v tej prvi fazi zelene preobrazbe sistema DO v Šaleški dolini objavlja javni poziv promotorjem, ki so sposobni izdelati projekt z naslednjim namenom (»Namen«):

* Izdelati projekt alternativnih proizvodnih virov v obliki Idejne zasnove (IDZ) in dokument za pridobitev projektnih in drugih pogojev (DPP), kjer zadostuje IDZ.
* Identificirati in predlagati optimalno tehnično zasnovo Proizvodnih virov na vnaprej določenih območjih ( »Lokacije«), ki bo zmožna proizvajati toploto v skladu s pripravljeno prognozo obratovanja sistema DO do leta 2032. Vključi se lahko tudi druga zemljišča, kjer je možna umestitev OVE, skladno z veljavno zakonodajo.
* Pripraviti zbirno vodilno mapo z veljavno zakonodajo v Republiki Sloveniji ter tehnološko in delavniško dokumentacijo, ki je potrebna za nemoteno izvedbo in pridobitev vseh potrebnih dovoljenj, (Pravilnikom o projektni in drugi dokumentaciji ter obrazcih pri graditvi objektov (Uradni list RS, št. 30/23)). Vključuje zasnovo arhitekture, gradbenih konstrukcij in objektov, strojnih in elektro inštalacij in opreme za Proizvodne vire, vključujoč situacijski predlog umestitve v prostor, predlog priklopa na obstoječ sistem DO, predlog priklopa na elektroenergetsko omrežje (vključujoč enopolne sheme), ipd.
* Predloži terminski plan.
* Odda se popise v formatu XLS (MS Excel) v 2-ločenih delih tako na papirju kot v elektronski obliki na CD ali USB ključku in sicer 1 x brez cen in 1 x s projektantskimi cenami na enoto in izračunom vrednosti za vsa dela in opremo (strojne instalacije, elektro instalacije, požarna varnost in itd), z izračunom in prikazom ekonomike z vsemi stroški kjer je razviden izračun končne cene toplote LCOH (EUR/MWh) za posamezno enoto in skupno.
* obratovalne režime za Proizvodne vire, ki so razdeljeni na proizvodnjo toplote za prostorsko ogrevanje in za pripravo sanitarne tople vode v zimskem in prehodnem režimu, ter za pripravo sanitarne tople vode v poletnem obdobju.
* Doseči optimalno pokrivanje zagotavljanja potreb po toploti iz nabora posameznih Proizvodnih virov (vključujoč zalogovnike toplote), z namenom, da bodo posamezni Proizvodni viri zasnovani na način, da delujejo z visoko učinkovitostjo in da čim bolj učinkovito pokrivajo obratovalne režime ter v kombinaciji s hranilniki toplote omogočajo stroškovno učinkovito obratovanje.
* Doseči varnostno redundanco v primeru izpadov posameznih Proizvodnih virov z zalogovniki toplote.
* Pripraviti zasnovo arhitekture, gradbenih konstrukcij in objektov, strojnih in elektro inštalacij in opreme za Proizvodne vire, vključujoč situacijski predlog umestitve v prostor, predlog priklopa na obstoječ sistem DO, predlog priklopa na elektroenergetsko omrežje (vključujoč enopolne sheme), ipd.
* **Zagotoviti čim nižjo izravnano ceno proizvedene toplote (LCOH – Levelized Cost of Heat).**
* Dolžan sam pridobiti vse potrebne informacije, eventualne manjkajoče dokumente, trenutne priklopne moči na obstoječo infrastrukture, ter vse ostalo, potrebno za kvalitetno izvedbo svoje storitve. Pri tem bo imel podporo investitorja v smislu pooblastil, ki jih bo za to rabil.
* Pri izdelavi projekta upoštevati načelo dobrega gospodarja, kvalitetnih in obenem racionalnih rešitev. Ob tem naročniku predstavi in predlaga različne možnosti rešitev in iz tega izhajajoče prednosti in slabosti posamezne rešitve in sicer glede finančnega vpliva, glede vzdrževanja in življenjske dobe predlagane rešitve v primerjavi z obstoječo oz. drugimi opcijskimi izvedbami oz. spremembami.
* Pri izdelavi projekta upoštevati in predstaviti postopno prehajanje sistema daljinskega ogrevanja, proizvodnih virov, kot tudi izkoriščanje obnovljivih in odpadnih virov toplote do končne rešitve leta 2033. Postopno prehajanje naj obsega spremenljive tehnične obratovalne in infrastrukturne karakteristike sistema na način, da se te dopolnjujejo in hkrati omogočajo nemoteno in energetsko ter ekonomsko učinkovito oskrbo.
* Promotor pripravi in predstavi tudi strategijo financiranja.
* Doseči dolgoročno, varno, zanesljivo in nizkoogljično oskrbo s toploto, skladno s strateškimi cilji prehoda na OVE.

# Navodila promotorjem

## Informacije o javnem partnerju

Splošne informacije o javnem partnerju so sledeče:

|  |  |
| --- | --- |
| Naziv | Komunalno podjetje Velenje d. o. o. |
| Naslov | Koroška cesta 37b, 3320 Velenje |
| Internetni naslov | [www.kp-velenje.si](http://www.kp-velenje.si) |
| Elektronski naslov | [kpv@kp-velenje.si](mailto:kpv@kp-velenje.si) |
| Zakoniti zastopnik | Gašper Škarja |
| Kontaktna oseba | Janez Ramšak |
| Elektronski kontakt | janez.ramsak@kp-velenje.si |
| Telefonski kontakt | 03 8961 102 |

## Splošne informacije o javnem pozivu

Splošne informacije o javnem pozivu so sledeče:

|  |  |
| --- | --- |
| Ime projekta | PROJEKT ZA ZAGOTOVITEV ALTERNATIVNIH PROIZVODNIH VIROV ZA PROIZVODNJO TOPLOTE IZ OVE PRI PREOBRAZBI SISTEMA DALJINSKEGA OGREVANJA V ŠALEŠKI DOLINI |
| Vrsta projekta | Javni poziv promotorjem. |
| Kratek opis poziva | Poziv promotorjem, katerega cilj je pridobiti projekt za umestitev Proizvodnih virov, zmožnosti promotorjev in pridobitev ekonomskih kazalnikov pripravljenih predlogov, s ključno komponento – tj. LCOH. |
| Variante | Variante vloge so dopustne, morajo pa biti jasno obrazložene in podkrepljene z razlogi. |

## Vprašanja o javnem pozivu

Promotorji lahko zastavijo vprašanja v zvezi s postopkom in ostalimi elementi projekta preko elektronske pošte navedene v »Informacije o javnem partnerju«.

**Skrajni rok za postavitev vprašanj je [12.9.2025] do [12:00] ure.**

# Usmeritve za pripravo Projekta

Namen javnega poziva je pridobiti rešitve na podlagi IDZ s strani promotorjev, ki bodo podale strokovno utemeljene tehnične in ekonomske koncepte za izpolnitev ciljev trajnostne in nizkoogljične oskrbe s toploto v Šaleški dolini oziroma izpolnjevanje Namena.

Predmet poziva vključuje:

* Pripravo projekta: Zagotovitev alternativnih proizvodnih virov, ki zajema umestitev Proizvodnih virov toplote iz obnovljivih ali drugih nizkoogljičnih virov na vnaprej določenih območjih (Lokacije) ali druge lokacije ki jih dopušča OPN:
  + zasnova arhitekture (situacijski predlog umestitve v prostor ob upoštevanju zakonodajnih in drugih zahtev) s tehničnim poročilom.
  + zasnova gradbenih konstrukcij in objektov (situacijska postavitev Proizvodnih virov in potrebne infrastrukture, kot na primer cevnih in kabelskih kanalizacij in povezavo in objektov za transformacijo toplote oz. električne energije).
  + zasnova strojnih in elektro inštalacij in opreme (tehnični izračuni za določitev potrebnih strojnih in elektrotehničnih komponent in sistemov za umestitev v Proizvodnih virov v prostor).
  + Zasnova požarne študije z opredelitvijo potrebnih ukrepov požarne varnosti objekta.
* Pripravo poslovnega in ekonomskega koncepta, ki naj zajema:
  + **Izračun LCOH, vključujoč opis metodologije in ključnih robnih pogojev, predpostavk in vhodnih podatkov za analizo.**
  + Opredelitev ključnih deležnikov v predlagani strukturi poslovnega modela.
  + Opis osnovne strukture poslovnega modela ter razmejitve odgovornosti in pristojnosti.
  + Določitev meja projekta in medsebojnih odnosov med vključenimi deležniki.
  + Analizo tveganj in njihovo razporeditev.
  + Finančno analizo s pregledom denarnih tokov ter izpostavitev prednosti in morebitnih slabosti predlaganega modela.
  + Oceno vpliva predlaganega poslovnega modela na ekonomsko upravičenost tehničnega koncepta, vključno z vplivom pridobitve nepovratnih sredstev na LCOH.
* Potrditev zainteresiranosti promotorja za nadaljnjo izvedbo projektiranja, pridobivanje vseh potrebnih dovoljenj in soglasij, ter izvedbo samega projekta.
* Možnost dolgoročnega sodelovanja pri morebitni širitvi sistema DO.

**Ključni cilj poziva je priprava koncepta, ki bo izvedljiv, nizko- oz. nič ogljičen, in kar je ključno, da bo rezultiral v čim nižji izravnani ceni proizvedene toplote (LCOH).**

Projekt bo služil kot primer dobre prakse prehoda iz konvencionalnih virov na okolju prijazne vire toplote, s čimer bo pomembno prispeval k ciljem podnebne in energetske politike na lokalni in nacionalni ravni. Projekt bo predstavljal učno-demonstracijski poligon za razvoj in prenos novih znanj, pristopov in rešitev, ki bodo lahko služile kot izhodišče za nadaljnje tovrstne projekte v Sloveniji in širše.

**Promotorjem bo na voljo do sedaj pripravljena dokumentacija za Zeleno preobrazbo sistema DO v Šaleški dolini, med drugim:**

* Akcijski načrt preobrazbe sistema daljinskega ogrevanja Šaleške doline 2022-2030.
* Izdelava študije (projektne naloge) za umeščanja OVE tehnologij a območja v Mestni občini Velenje in Mestni občini Šoštanj.
* Prognoze obratovanja do leta 2033 s pogledom do leta 2045.
* Idejna zasnova za izvedbo toplotne črpalke z baterijskim hranilnikom električne energije.
* IDEJNA ZASNOVA ZA PRIKLJUČITEV ALTERNATIVNIH VIROV PROIZVODNJE TOPLOTNE ENERGIJE ZA DISTRIBUCIJSKI SISTEM TOPLOTE NA GEOGRAFSKEM OBMOČJU MESTNE OBČINE VELENJE IN OBČINE ŠOŠTANJ.
* CELOVITA ANALIZA TVEGANJ IN AKTIVNOSTI PRI PRESTRUKTURIRANJU DALJINSKEGA SISTEMA OGREVANJA (DSO) V ŠALEŠKI DOLINI.
* Preobrazba sistema daljinskega ogrevanja v Šaleški dolini, Razvojni predlogi 2022 – 2033, 25/02/2022.

## Tehnična izhodišča

Ključna tehnična izhodišča so podana v tem delu poziva.

### OBSTOJEČ SISTEM DO

Osnovna struktura sistema DO:

|  |  |
| --- | --- |
| Ogrevne veje | DO v Šaleški dolini vključuje več ogrevalnih vej, ki segajo predvsem na območje občin Velenje, Šoštanj in bližnjih industrijskih območij. Ogrevalne veje so medsebojno povezane s sistemom cevovodov, ki zagotavljajo distribucijo toplote od proizvodnih virov do končnih uporabnikov. Sistem je zasnovan tako, da omogoča oskrbo različnih vrst uporabnikov, od stanovanjskih blokov do industrijskih podjetij, z zagotavljanjem ustreznih količin toplote skozi vse leto. |
| Število oskrbovanih uporabnikov | Sistem DO oskrbuje več kot 40.000 prebivalcev v mestih Velenje in Šoštanj, poleg tega pa vključuje številne industrijske odjemalce, ki segajo od manjših do večjih industrijskih obratov. To vključuje tudi javne ustanove, kot so šole, bolnišnice in drugi objekti javnega interesa, ki se ogrevajo preko tega sistema. |
| Proizvodni viri toplote | Glavni vir toplote za sistem DO v Šaleški dolini je TEŠ, ki že dolga leta predstavlja osrednji proizvodni vir toplote za območje. Termoelektrarna izkorišča premog kot glavni vir energije za proizvodnjo električne energije, pri čemer so kot stranski produkt tudi toplota in para, ki se usmerjata v sistem daljinskega ogrevanja. V skladu z nacionalno strategijo za izstop iz premoga, bo proizvodni blok 5 trajno zaustavljen v letu 2026, blok 6 bo prenehal delovati najpozneje do leta 2033, plinski turbini pa bosta ostali v rezervi. |

### PROGNOZE OBRATOVANJA SISTEMA DO (DO LETA 2032)

Prognoze obratovanja sistema DO do leta 2032 vključujejo:

* Prognozo odjema koničnih toplotnih moči in odjema toplotne energije do leta 2032.
* Projekcije občin Velenje in Šoštanj o novogradnjah.
* Upoštevanje trenda priključevanja in zniževanja moči pri končnih odjemalcih toplote.
* Spremembe temperaturnih režimov v sistemu DO, skladne s spremembami pri odjemalcih, proizvodnih virih in na sistemu DO.
* Upoštevanje možnosti izrabe tako OVE kot odpadnih virov toplote.
* Upoštevanje »normalnih« vremenskih pogojev, brez večjih izrazitih daljših obdobij otoplitev ali ohladitev.
* Trend prehoda končnih odjemalcev toplote na druge vire proizvodnje toplote (minimalna moč 3,0 kW, kar pomeni, da ne koristijo več toplote iz sistema DO Šaleške doline).
* Ne vključuje drastičnih sprememb znižanja odjema zaradi zunanjih dejavnikov.
* Izvedbo predvidene obnove DO ogrevanja in izvedbo energetskih obnov ali drugih izboljšav pri končnih odjemalcih toplote.
* Izravnavo koničnih obremenitev odjema toplote, katero je mogoče izvesti z optimizacijo ,režima obratovanja - zalogovniki toplote. Prognoza upošteva zalogovnik toplote kapacitete vsaj 50 MWh za učinkovito izravnavo koničnih obremenitev odjema toplote.

Prognoze odjema koničnih toplotnih moči in odjema toplotne energije do leta 2032:

Slika, ki vsebuje besede besedilo, posnetek zaslona, vzporedno, vrstica

Vsebina, ustvarjena z umetno inteligenco, morda ni pravilna.

Slika, ki vsebuje besede besedilo, posnetek zaslona, diagram, vzporedno

Vsebina, ustvarjena z umetno inteligenco, morda ni pravilna.

### OBSTOJEČI PREDVIDENI PROJEKTI UMEŠČANJA PROIZVODNIH VIROV ENERGIJE

KPV je trenutno v postopu priprave projektov umeščanja novih proizvodnih virov energije, ki bodo napajala sistem DO. Pri projektu se lahko na teh ali drugih zemljiščih nadomesti z drugimi proizvodnimi viri pri čemer promotor, izbiro argumentira na podlagi tehničnih in ekonomskih kazalnikov za novo predlagano rešitev.

|  |  |
| --- | --- |
| Lokacija Centralna čistilna naprava Šaleške doline | * Umestitev toplotne črpalke 0,75MW, ki bo izkoriščala razpoložljiv energetski potencial izlivne prečiščene vode na centralni čistilni napravi. Toplotna črpalka bo tehnološko povezana na glavni magistralni toplovod s premostitveno konstrukcijo čez reko Pako. Izvedena bo tudi tehnološka povezava toplotne črpalke do obstoječe kogeneracije. * Priklop novega toplovoda iz toplotne črpalke na DO * Poleg toplotne črpalke, je predvidena umestitev še novih sončnih elektrarn, ki bodo v sklopu energetske skupnosti oz. virtualnega PPA premeščale proizvedeno energijo v namene večanja deleža električne energije OVE za pogon toplotne črpalke. Električna energija se bo premeščala tudi iz male hidroelektrarne (mHE Čujež). * Umeščen bo tudi baterijski hranilnik električne energije, ki bo omogočal otočno obratovanje in optimizacijo rabe in proizvodnje električne energije na lokaciji Centralna čistilna naprava Šaleške doline. * Izvedena projektna dokumentacija v pridobivanju gradbeno dovoljenje. |
| Lokacija deponije premoga | * Umestitev 4,0 MW sončne elektrarne (SE) na območju skupne velikosti približno 59.000 m2, kjer bi se proizvajalo med 4.986 in 5.960 MWh električne energije na leto (v odvisnosti od tipa fotonapetostnih modulov). Projekt je sestavljen iz treh pod-področij in sicer prvo območje 40.000 m2, drugo območje 12.000 m2 in tretje območje 7.000 m2.   Slika, ki vsebuje besede besedilo, zemljevid  Vsebina, ustvarjena z umetno inteligenco, morda ni pravilna.   * Umestitev toplotnih črpalk, kjer je bila predvidena scenarijska analiza proizvodnje toplote in sicer, scenarij 1 – 4,0 MW, scenarij 2 – 8,0 MW, scenarij 3 – 9,3 MW in scenarij 4 – 10,5 MW toplote, kjer bo sočasno deloval še drug sistem proizvodnje toplote in sicer v pasu, ki bo pokrival razliko med variabilno močjo toplotnih črpalk in maksimalno močjo odjema sistema daljinskega ogrevanja. * Projektna naloga je pokazala, da je smiselna večstopenska enota skupne kapacitete sistema toplotnih črpalk pri delovanju 85/60 °C in zajemu jezerske vode 8,0 MW. * Upoštevani so tudi 1,0 MW elektrodni kotli za morebitno dogrevanje vode iz toplotnih črpalk, dva hranilnika toplote in sicer nizkotemperaturni kapacitete 2.000 m3 (do 55 °C) in visokotemperaturnim hranilnikom kapacitete 1.200 m3 (do 85 °C). * Poudarjena je analiza možnosti prihodnjega izkoriščanja odpadne toplote kot vira toplote za toplotne črpalke. * Predlog tehnične rešitve je sledeč: |

## Lokacije

### OGREVNE VEJE

Za ustrezno načrtovanje števila črpališč, koničnih moči Proizvodnih virov ter odjema toplote, je s strani promotorjev potrebno pripravi koncept združenih ogrevnih vej (obstoječe stanje) ali hidravlično ločen sistem ogrevnih vej z določitvijo ustrezne točke ločevanja ogrevnih vej (npr., J 6768 – Esotech, J 6764 – uvoz v Premogovnik Velenje, ipd.).

Promotor naj predvidi najbolj optimalno zasnovo Proizvodnih virov, vključujoč predlog črpališč za distribucijo toplote z vso potrebno opremo, ki omogoča obratovanje obstoječega, združenega sistema ogrevnih vej, ali z dvema ločenima ogrevnima vejama glede na optimalne lokacije predvidenih Proizvodnih virov.

### OGREVNA VEJA 1: VELENJE

Opombe:

* Lokacija obsega območje deponije premoga, odlagališča pepela, klasirnice, jezera ob deponiji premoga.
* Površine za umestitev Proizvodnih virov so označene na spodnji sliki z modro obrobo, skupne ocenjene površine 69.000 m2.

Slika, ki vsebuje besede zemljevid, besedilo

Vsebina, ustvarjena z umetno inteligenco, morda ni pravilna.

Predvidena umestitev postrojenja (Akcijski načrt preobrazbe SDO) za izkoriščenje lesne biomase možna tudi na lokaciji Preloški cesti 1, na skupni površini zemljišč 9.908 m2.

* Na spodnji sliki (v rdeči barvi) so prikazane zemljiške parcele katere so na voljo. Številka parcel so: 1335/14, 1335/51, 1335/51, 1335/9, 1335/4, 1334/2, 1335/23



* Na zgoraj označenem zemljišču je predvidena postavitev dveh kogeneracijskih postrojenj nazivne moči, vsaka po 12MWth in 2,6MWel
* Poleg kogeneracijskih postrojenj je predvidena postavitev 3 vršnih kotlov, nazivne moči 2x13MW in 1x10MW
* Za zagotavljanje zalog toplote je predviden 5000m3 zalogovnik toplote
* Označene parcele (v vijoličasti barvi) 1335/10 in 1335/22 sta lahko namenjeni za poslovne prostore novega energetskega centra.

### OGREVNA VEJA 2: ŠOŠTANJ

Opombe:

* Idejne lokacije obsegajo površine podjetja MALES-PEL, d.o.o., ob centralni čistilni napravi ter površine v bližini primarnega vročevoda na parcelni številki 600/5.

Slika, ki vsebuje besede preslikava

Opis je samodejno ustvarjen

Slika, ki vsebuje besede zemljevid, besedilo

Vsebina, ustvarjena z umetno inteligenco, morda ni pravilna.

### OBMOČJE TERMOELEKTRARNE ŠOŠTANJ

Za uporabo območij TEŠ za vzpostavitev novih enot za proizvodnjo toplote iz OVE se uporabljajo določbe ZPFPPIP, predvsem:

* 3. odstavek 22. člena: zagotovitev alternativnih proizvodnih virov.
* 24. člen: umeščanje proizvodnih virov v prostor.

# Zasnova Projekta

## Vsebina in oblika Projekta

Pripravljen Projekt, ki mora vsebovati:

|  |  |
| --- | --- |
| Predstavitev promotorja | Naj vsebuje vsaj:   * Splošen opis podjetja promotorja (vključno z osnovnimi podatki o podjetju, viziji in poslanstvu). * Reference promotorja:   + Izbor vsaj treh referenc iz enakega ali primerljivega sklopa aktivnosti.   + Za vsako referenco naj bodo navedeni: ime naročnika, opis izvedenih aktivnosti, meje odgovornosti in obdobje izvedbe. * Finančne sposobnosti promotorja:   + Kratek opis finančne stabilnosti in sposobnosti podjetja za izvedbo projekta. * Kadrovske sposobnosti promotorja:   + Opis kadrovskih zmogljivosti, ki vključujejo imena ključnih strokovnjakov, ki so sodelovali pri pripravi projektne naloge.   + Kratek opis strokovnih kompetenc in preteklih referenc ključnih strokovnjakov. * Kontaktna oseba:   + Ime in kontaktni podatki odgovorne osebe za projekt. |
| Tehnični del projektne naloge | Tehnični del naloge mora vsebovati:   * Pripravo projekta v skladu z zakonodajnimi zahtevami. * Ključne tehnične karakteristike:   + Pregled in obrazložitev ključnih tehničnih parametrov, ki vplivajo na delovanje sistema (npr., nazivne moči, kapacitete, letne obratovalne ure, učinkovitosti, ipd.).   + Urejen urni diagram proizvodne toplote.   + ipd. |
| Ekonomski del projektne naloge | Ekonomski del mora vključevati:   * Investicija v Proizvodne vire:   + Opredelitev predvidene investicije v izgradnjo in vzdrževanje proizvodnih virov. * Prihodki in stroški:   + Določitev predvidenih prihodkov in stroškov projekta. * **Izračun LCOH:**   + **Izračun LCOH za vsak Proizvodni vir in za skupek Proizvodnih virov.**   + **Metodologija za določanje LCOH, vključno z jasnimi kalkulacijami, ki omogočajo razumevanje dolgoročne ekonomske izvedljivosti projekta.**   + **Scenarijska analiza gibanja cen vseh ključnih energentov za proizvodno toplote (npr., cena električne energije, cena biomase, ipd.) in vpliv na LCOH.** * Finančna konstrukcija:   + Prikaz finančne konstrukcije projekta, s poudarkom na tveganjih, ki bi jih prevzel promotor. Za vsako tveganje mora biti ocenjena vrednost in morebitne posledice. |
| Predlog poslovnih modelov in medsebojnih razmerij | Predlog poslovnih modelov mora vključevati:   * Opis poslovnega modela:   + Predlog poslovnega modela, ki opredeljuje ključne deležnike in njihove odgovornosti.   + Analiza medsebojnih odnosov in možnih interakcij med deležniki. * Javno-zasebno partnerstvo (JZP):   + V primeru, da je predlagano javno-zasebno partnerstvo, mora vloga vključevati ocenjeni obseg investicije ter predvidene obveznosti in odgovornosti vseh partnerjev. |
| Časovni načrt | Vloga mora vsebovati:   * Časovni načrt, terminski plan:   + Opis ključnih faz razvoja in izvedbe projekta, vključno z mejniki, potrebnimi za dosego ciljev projekta.   + Načrt mora upoštevati oceno zrelosti projekta in časovni okvir za izvedbo posameznih aktivnosti. |
| Ocena izvedljivosti projekta | Vloga mora vključevati:   * Oceno izvedljivosti:   + Analizo izvedljivosti predlaganega projekta, z upoštevanjem vseh tehničnih, ekonomskih in zakonodajnih zahtev, ki vplivajo na uspešnost realizacije. |

Vloga mora biti sestavljena iz:

* Enega originala in kopije vloge v elektronski obliki (formati besedila PDF, Word in excel, ter formati načrtov PDF in DWG) na zgoščenki ali USB ključku.
* Vloga mora biti predložena v zaprti, zapečateni ovojnici, na kateri je jasno izpolnjen obrazec z oznako OVOJNICA.

Vse vloge in pripadajoči dokumenti morajo biti predloženi v **slovenskem jeziku**. V primeru predložitve dokumentov v tujem jeziku, si **KPV** pridržuje pravico, da zahteva predložitev prevoda v slovenski jezik.

Stroške v zvezi s pripravo in oddajo vloge v celoti nosijo promotorji.

## Oddaja, sprememba, umik ter javno odpiranje

Vloge morajo do roka za oddajo vlog prispeti na naslov javnega partnerja, opredeljen v »Informacije o javnem partnerju«.

**Končni rok za oddajo projektnih nalog je [30.9.2025] do [11:00] ure.**

## Izvedba predstavitvenih sestankov

KPV lahko po izvedenem odpiranju vlog organizira sestanke s promotorji, na katerih bodo imeli le-ti možnost dodatno predstaviti vsebino projektnih nalog.

Opombe:

* Sestanki bodo vodeni z vsakim promotorjem ločeno.
* Termine sestankov bo KPV uskladilo naknadno.

## Pravice promotorjev

Javni poziv je popolnoma neobvezujoč. Sodelovanje ni pogojeno z nobenimi obveznostmi, temveč je namenjeno zbiranju tehničnih in poslovnih predlogov in vzpostavitvi morebitnega sodelovanja na podlagi skupnih interesov.

Promotorji, ki bodo oddali projekt, bodo imeli v nadaljnjem postopku sklepanja enake pravice kot drugi kandidati.

S podajo te vloge se ne šteje, da je vlagatelj tudi kandidat v nadaljnjem postopku izbire izvajalca za izvedbo predloga rešitev oz. umestitev, investiranje in upravljanje Proizvodnih virov

## Nadaljevanje postopka

Na podlagi predložene dokumentacije promotorjev in izvedenih predstavitvenih sestankov bo sledila odločitev glede najustreznejšega tehničnega, ekonomskega in poslovnega koncepta za umeščanje Proizvodnih virov.

Na podlagi te odločitve, bo sledil javni razpis za nadaljevanje postopkov razvoja projekta Zelene preobrazbe sistema DO v Šaleški dolini.

# Ovojnica

**Vloga za projekt »**

**REŠITEV ZA ZAGOTOVITEV ALTERNATIVNIH PROIZVODNIH VIROV ZA PROIZVODNJO TOPLOTE IZ OVE PRI PREOBRAZBI SISTEMA DALJINSKEGA OGREVANJA V ŠALEŠKI DOLINI«**

**»NE ODPIRAJ PRED POTEKOM ROKA ZA ODDAJO VLOG! «**

**DATUM IN URA PREJEMA**

**VLOGE:**

(izpolni vložišče naročnika)

**PREJEMNIK (KPV):**

**POŠILJATELJ (PROMOTOR):**

**Komunalno podjetje**

**Velenje d. o. o.**

**Koroška cesta 37/b**

**3320 Velenje**